Mo Nya Tobi ɔ Yo Kpeemi ɔ He! | Kase\nKANE NGƐ Afrikaans Albanian Amharic Arabic Argentina Mumuihi A Gbi Armenian Aymara Azerbaijani Azerbaijani (Cyrillic) Bengali Bicol Bislama Brazil Mumuihi A Gbi Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumuihi A Gbi Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Mumuihi A Gbi Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumuihi A Gbi Moore Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spania Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n‘Nyɛ ha nɛ wa bua nɛ jɔ, nɛ wa nya! Ejakaa be ɔ su nɛ To bi ɔ maa kpee yo.’—KPOJ. 19:7.\nOTIHI NƐ E SA KAA O KAI\nNgɛ Tobi ɔ yo kpeemi ɔ mi ɔ, mɛnɔ ji ayɛflo ɔ, nɛ mɛni blɔ nɔ Kristo gu kɛ ngɛ lɛ dlae kɛ ha yo kpeemi ɔ?\nMɛni be nɛ Tobi ɔ yo kpeemi ɔ maa ba nɔ?\nKɛ wa plɛ kɛ le kaa “to kpa” amɛ hu maa piɛɛ nihi nɛ a ngɛ hiɔwe ɔ a he kɛ nya Tobi ɔ yo kpeemi ɔ he ha kɛɛ?\n1, 2. (a) Mɛnɔ yo kpeemi ma ha nɛ bɔfohi nɛ a ngɛ hiɔwe ɔ ma ná bua jɔmi ɔ? (b) Mɛni sane bimihi a he wa ma susu?\nYO KPEEMI he blɔ nya tomi heɔ be babauu. Se wa ma susu matsɛ ko yo kpeemi he. A je yo kpeemi nɛ ɔ he blɔ nya tomi sisi maa pee jeha 2,000 ji nɛ ɔ. E be kɛe kulaa nɛ yo kpeemi ligbi ɔ maa su nɛ a maa ngɔ ayɛflo ɔ ya ha e huno ɔ. Jamɛ a ligbi ɔ, a maa fia la ngɛ Matsɛ ɔ we ɔ mi, nɛ hiɔwe bɔfohi ma la ke: “A je Mawu yi! Ejakaa Nyɔmtsɛ, wa Mawu Ope ɔ ngɛ matsɛ yee! Nyɛ ha nɛ wa bua nɛ jɔ, nɛ wa nya! Nyɛ ha nɛ wa je e yi, ejakaa e kle! Ejakaa be ɔ su nɛ Tobi ɔ maa kpee yo, nɛ ayɛflo ɔ dla e he ngɔ to.”—Kpoj. 19:6, 7.\n2 “Tobi” nɛ a tu e he munyu kaa e maa kpee yo ɔ ji Yesu Kristo. (Yoh. 1:29) Mɛni tade e wo kɛ ha yo kpeemi ɔ? Mɛnɔ ji yo nɛ e yaa kpee ɔ? Kɛ a dla yo ɔ he ha lɛ kɛɛ? Mɛni be yo kpeemi ɔ maa ba nɔ? Yo kpeemi nɛ ɔ ma ha nɛ bɔfohi nɛ ngɛ hiɔwe ɔ ma ná bua jɔmi. Se anɛ nihi nɛ a ngɛ hɛ kɛ nɔ fɔmi kaa a maa hi zugba a nɔ kɛ ya neneene ɔ hu ma ná bua jɔmi lo? Wa suɔ nɛ wa ná sane bimi nɛ ɔmɛ a heto. Enɛ ɔ he ɔ, nyɛ ha nɛ waa ya nɔ nɛ wa susu La 45 ɔ he.\n‘E TADEHI A MI JEƆ VIA LILIILI’\n3, 4. (a) Mɛni a de kɛ kɔ Ayɛflo Huno ɔ yo kpeemi tade ɔ he, nɛ mɛni ha nɛ e ná bua jɔmi wawɛɛ ɔ? (b) Mɛnɔmɛ ji ‘matsɛmɛ a biyi ɔmɛ,’ nɛ mɛnɔ hu ji “manyɛ” ɔ nɛ e kɛ Ayɛflo Huno ɔ ná bua jɔmi ɔ?\n3 Kane La 45:8, 9. Yesu Kristo nɛ ji Ayɛflo Huno ɔ wo e yo kpeemi tade saminyayoo ɔ. E tade ɔ mi ngɛ via jee liliili kɛ “tsopa kɛ e he via kpakpa.” Tsopa kɛ e he via nɛ ɔmɛ ekomɛ ji, mimɛ kɛ kasia. Ní nɛ ɔmɛ piɛɛ níhi nɛ Israelbi ɔmɛ kɛ peeɔ nu klɔuklɔu nɛ a kɛ pɔɔ nɔ ɔ he.—2 Mose 30:23-25.\n4 La kpakpahi nɛ a ngɛ fiae ngɛ Ayɛflo Huno ɔ nɛ ji matsɛ ɔ we ɔ mi ɔ ha nɛ Ayɛflo Huno ɔ bua jɔ wawɛɛ kaa e yo kpeemi be ɔ ngɛ sue. E kɛ “manyɛ” ɔ tsuo a bua jɔ. “Manyɛ” ɔ ji Mawu blɔ nya tomi ɔ fã nɛ ngɛ hiɔwe ɔ nɛ. ‘Matsɛmɛ a biyihi’ nɛ ji, bɔfo klɔuklɔuhi piɛɛ Mawu blɔ nya tomi ɔ fã nɛ ɔ he. Hyɛ bɔnɛ nihi a bua maa jɔ ha benɛ a nu munyu nɛ nyɛɛ se nɛ ɔ: ‘Nyɛ ha nɛ wa bua nɛ jɔ, nɛ wa nya! Ejakaa be ɔ su nɛ Tobi ɔ maa kpee yo, nɛ ayɛflo ɔ dla e he ngɔ to.’\nA DLA AYƐFLO Ɔ KƐ HA YO KPEEMI Ɔ\n5. Mɛnɔ ji “Tobi ɔ yo ɔ”?\n5 Kane La 45:10, 11. Wa le Ayɛflo Huno ɔ, se wa li ayɛflo ɔ? Ayɛflo ɔ daa si kɛ ha nimli a kuu ko, se pi nɔ kake. Kuu nɛ ɔ ji Kristofoli nɛ a pɔ mɛ nu nɛ a yibɔ ji 144,000 ɔ. (Kane Efesobi 5:23, 24.) A maa piɛɛ Yesu Kristo he kɛ ye matsɛ ngɛ Mesia Matsɛ Yemi ɔ mi. (Luka 12:32) Nimli 144,000 ‘nyɛɛɔ tobi ɔ se kɛ yaa he tsuaa he nɛ e yaa.’ (Kpoj. 14:1-4) Akɛnɛ a ba pee “Tobi ɔ yo” heje ɔ, a kɛ Tobi ɔ ma ya hi si ngɛ hiɔwe.—Kpoj. 21:9; Yoh. 14:2, 3.\n6. Mɛni heje nɛ a tsɛɛ nihi nɛ a pɔ mɛ nu ɔ ke “matsɛ biyo” ɔ, nɛ mɛni heje nɛ a de mɛ ke ‘a hɛ nɛ je mɛ nitsɛmɛ a ma mi bi ɔmɛ, kɛ a wekuli ɔmɛ tsuo a nɔ’ ɔ?\n6 A tsɛɛ ayɛflo ɔ ke “biyo,” nɛ a tsɛɛ lɛ ke “matsɛ biyo” hulɔ. (La 45:13) Mɛnɔ ji “matsɛ” nɛ ɔ? Lɛ ji Yehowa. E ngɔ Kristofoli nɛ a pɔ mɛ nu ɔ kɛ pee e “bimɛ.” (Rom. 8:15-17) Akɛnɛ a maa kpee mɛ kɛ ho hiɔwe ya heje ɔ, a de mɛ ke: “O hɛ nɛ je mo nitsɛ o ma mi bi ɔmɛ, kɛ o weku li ɔmɛ tsuo a nɔ.” E sa nɛ a ngɔ a juɛmi kɛ ma ‘níhi nɛ ngɛ hiɔwe ɔ a nɔ, se pi níhi nɛ ngɛ zugba a nɔ.’—Kol. 3:1-4.\n7. (a) Mɛni blɔ nɔ Kristo gu kɛ ngɛ yo nɛ e maa kpee hwɔɔ se ɔ dlae? (b) Kɛ ayɛflo ɔ buɔ e huno nɛ e maa gba hwɔɔ se ɔ ha kɛɛ?\n7 Jehahi babauu ji nɛ ɔ nɛ Kristo bɔni ayɛflo ɔ dlami kɛ ha yo kpeemi nɛ maa ya nɔ ngɛ hiɔwe ɔ. Bɔfo Paulo tsɔɔ nya kaa Kristo ‘suɔ asafo ɔ, nɛ e ngɔ lɛ nitsɛ e wami ngɔ ha ngɛ e he. Kristo ngɔ sane kpakpa a, nɛ e kɛ tsu asafo ɔ he kaa bɔnɛ a kɛ nyu fɔɔ nɔ́ he ɔ, nɛ e kɛ pee lɛ klɔuklɔu. E pee enɛ ɔ, konɛ e ngɔ asafo ɔ ngɔ pee lɛ nitsɛ e nɔ́. Asafo ɔ ngɛ kaa nɔ ko nɛ he ngɛ fɛu saminya; se ko be e he ɔ, e hɛ mi kuã we, nɛ nɔ́ yaya kpa ko be e he.’ (Efe. 5:25-27) Paulo de Kristofoli nɛ a pɔ mɛ nu nɛ a hi blema Korinto ɔ ke: “I suɔ nyɛ saminya kaa bɔnɛ Mawu nitsɛ suɔ nyɛ ɔ. I suɔ kaa nyɛɛ ye Kristo anɔkuale kaa bɔnɛ yomiyo yeɔ nyumu nɛ ba bi e si ɔ anɔkuale, nɛ e hyɛɛ e he nɔ saminya kɛ ya siɔ yo kpeemi ligbi ɔ.” (2 Kor. 11:2) Ayɛflo ɔ ‘he ngɛ fɛu’ ha Matsɛ Yesu Kristo nɛ ji Ayɛflo Huno ɔ. Ayɛflo ɔ hu buu e huno nɛ e maa gba hwɔɔ se ɔ kaa e “nyɔmtsɛ,” enɛ ɔ he ɔ, e ‘baa e he si ha lɛ.’\nA NGƆ AYƐFLO Ɔ “KƐ BA MATSƐ Ɔ NGƆ”\n8. Mɛni heje nɛ a tu ayɛflo ɔ he munyu kaa “a wo lɛ ní saminyayoo” ɔ?\n8 Kane La 45:13, 14a. “A wo ayɛflo ɔ ní saminyayoo” kɛ ha matsɛ ɔ yo kpeemi ɔ. Ngɛ Kpojemi 21:2 ɔ, a ngɔ ayɛflo ɔ kɛ to ma ko he. Ma nɛ ɔ ji ‘Yerusalem Ma He ɔ nɛ́ a dla e he ha lɛ kaa ayɛflo nɛ a wo lɛ ní ta nɛ a kɛ lɛ yaa ha e huno.’ Hiɔwe ma nɛ ɔ hɛɛ “Mawu hɛ nyami ɔ” nɛ e ngɛ kpɛe “kaa tɛ nɛ he jua wa nitsɛnitsɛ, aloo yaspi tɛ; e mi hu tsɔ keikei kaa ahuhuɛ.” (Kpoj. 21:10, 11) Kpojemi womi ɔ tsɔɔ kaa Yerusalem Ma He ɔ ngɛ fɛu saminya. (Kpoj. 21:18-21) E be nyakpɛ kaa la polɔ ɔ tu ayɛflo ɔ he munyu kaa “a wo lɛ ní saminyayoo”! Jã ji bɔnɛ e sa kaa e ba, ejakaa yo kpeemi ɔ maa ya nɔ ngɛ hiɔwe.\n9. Mɛnɔ a maa ngɔ ayɛflo ɔ ya ha, nɛ kɛ ayɛflo ɔ dla e he ha kɛɛ?\n9 A maa ngɔ ayɛflo ɔ kɛ ya ha Ayɛflo Huno ɔ nɛ ji Mesia Matsɛ ɔ. Ayɛflo Huno ɔ ngɛ ayɛflo ɔ dlae. ‘E ngɔ munyu ɔ kɛ tsu ayɛflo ɔ he kaa bɔnɛ a kɛ nyu fɔɔ nɔ́ he ɔ.’ Ayɛflo ɔ ‘ngɛ klɔuklɔu, nɛ piami ko piami ko be e he.’ (Efe. 5:26, 27) E sa nɛ ayɛflo ɔ nɛ e wo tade saminyayoo kɛ ha yo kpeemi ɔ hulɔ. Jã ji bɔnɛ e maa pee! Ngɛ anɔkuale mi ɔ, “bo nɛ e bu ɔ sika tsu kpakpa a kɛ lo.” ‘Bo nɛ a lo ní saminyawiiwi kɛ wo mi nɛ e ma bu kɛ ba matsɛ ɔ ngɔ.’ “Mawu ha lɛ tade nɛ a kɛ kploba ngmingmiingmi nɛ ngɛ kpɛe klaiklai pee” konɛ e kɛ dla e he kɛ ha Tobi ɔ yo kpeemi ɔ. “Ní kpakpahi nɛ ni klɔuklɔu ɔmɛ peeɔ ɔ, lɔɔ ji kploba a nɛ.”—Kpoj. 19:8.\n‘YO KPEEMI BE Ɔ SU’\n10. Mɛni be Tobi ɔ maa kpee yo ɔ?\n10 Kane Kpojemi 19:7. Mɛni be Tobi ɔ maa kpee yo ɔ? E ngɛ mi kaa “ayɛflo ɔ dla e he ngɔ to” yo kpeemi ɔ mohu lɛɛ, se munyu nɛ nyɛɛ se ɔ kɔ we yo kpeemi ɔ he. Mohu ɔ, e tsɔɔ nɔ́ nɛ maa ba ngɛ amanehlu ngua a nyagbe fã a mi. (Kpoj. 19:11-21) Anɛ enɛ ɔ tsɔɔ kaa Matsɛ ɔ nɛ ji Ayɛflo Huno ɔ maa kpee yo loko e maa gbe e kunimi yemi ɔ nya lo? Ohoo. Nina nɛ a bɔ he amaniɛ ngɛ Kpojemi womi ɔ mi ɔ, yɛ nɔ setsɔsetsɔ. Ngɛ La 45 ɔ mi ɔ, a tsɔɔ kaa ke Matsɛ Yesu Kristo ‘ngɔ e klaate ɔ kɛ wo e fiɔ he’ nɛ e ya ye e he nyɛli ɔmɛ a nɔ kunimi ta a, loko yo kpeemi ɔ maa ba nɔ.—La 45:3, 4.\n11. Mɛni Kristo maa pee loko e yo kpeemi ɔ maa ba nɔ? Moo to nya setsɔsetsɔ.\n11 Enɛ ɔ he ɔ, wa ma nyɛ maa ma nya si kaa kekleekle ɔ, a ma kpata “ajuama kpanaku” nɛ ji Babilon Ngua a hɛ mi. Babilon Ngua a ji je ɔ lakpa jami blɔ nya tomi. (Kpoj. 17:1, 5, 16, 17; 19:1, 2) Lɔɔ se ɔ, Kristo ma kpata Satan je ɔ hɛ mi ngɛ Harmagedon. Harmagedon ji ‘ta nɛ Mawu Ope ɔ maa hwu kɛ je ní yayamihi kɛ je je ɔ mi.’ (Kpoj. 16:14-16; 19:19-21) Nyagbe ɔ, Matsɛ Tatsɛ ɔ maa nu Satan kɛ e daimonio ɔmɛ ngɔ wo muɔ voo ɔ mi nɛ a maa pee kaa nihi nɛ a gbo. Ke Matsɛ Tatsɛ ɔ pee enɛ ɔ pɛ kɛkɛ e gbe e kunimi yemi ɔ nya.—Kpoj. 20:1-3.\n12, 13. (a) Mɛni be Tobi ɔ yo kpeemi ɔ maa ya nɔ? (b) Mɛnɔmɛ ma nya Tobi ɔ yo kpeemi ɔ he ngɛ hiɔwe?\n12 Amlɔ nɛ ɔ, Kristo ba nɛ e ngɛ. Enɛ ɔ he ɔ, ke Kristofoli nɛ a pɔ mɛ nu ɔ a ti nɔ ko gbo ɔ, a tleɔ lɛ si kɛ yaa hiɔwe. Ke a kpata Babilon Ngua a hɛ mi se ɔ, Yesu ma bua nimli 144,000 ɔ a kpɛti nihi nɛ maa piɛ ngɛ zugba a nɔ ɔ a nya kɛ ho hiɔwe ya. (1 Tes. 4:16, 17) Enɛ ɔ tsɔɔ kaa loko Harmagedon ta a ma fɛ ɔ, nihi tsuo nɛ a pɔ mɛ nu nɛ ji “ayɛflo” ɔ, maa ho hiɔwe ya. Ke a gbe Harmagedon ta a nya a, Tobi ɔ yo kpeemi ɔ ma nyɛ maa ba nɔ. Yo kpeemi nɛ ɔ maa hi bua jɔmi nitsɛnitsɛ! Kpojemi 19:9 ɔ de ke: “Nihi nɛ a kpee mɛ kɛ ba Tobi ɔ yo kpeemi okplɔɔ ɔ he ɔ, a gbaa mɛ!” Niinɛ, ayɛflo kuu ɔ mi bi nɛ a yibɔ ji 144,000 ɔ ma ná bua jɔmi nitsɛnitsɛ. Nɛ Ayɛflo Huno ɔ nɛ ji Matsɛ ɔ hu bua maa jɔ wawɛɛ nitsɛnitsɛ. Ngɛ blɔ ko nɔ ɔ, e nyɛmimɛ ɔmɛ tsuo maa piɛɛ e he nɛ a kɛ lɛ maa ‘ye ní, nɛ a maa nu ní ngɛ okplɔɔ he ngɛ matsɛ yemi ɔ mi.’ (Luka 22:18, 28-30) Se pi Ayɛflo Huno ɔ kɛ ayɛflo ɔ pɛ nɛ a ma nya Tobi ɔ yo kpeemi ɔ he.\n13 Kaa bɔnɛ wa kane kɛ sɛ hlami ɔ, hiɔwe bɔfohi maa pee kake nɛ a ma la ke: “Nyɛ ha nɛ wa bua nɛ jɔ, nɛ wa nya! Nyɛ ha nɛ wa je [Yehowa] yi, ejakaa e kle! Ejakaa be ɔ su nɛ Tobi ɔ maa kpee yo, nɛ ayɛflo ɔ dla e he ngɔ to.” (Kpoj. 19:6, 7) Nɛ Yehowa sɔmɔli nɛ a ngɛ zugba a nɔ ɔ hu nɛɛ? Anɛ mɛ hu a ma nya lo?\n‘A MAA NGƆ MƐ KƐ BA MATSƐ WE Ɔ KƐ BUA JƆMI’\n14. Kaa bɔnɛ La 45 ɔ tsɔɔ ɔ, mɛnɔmɛ ji ayɛflo ɔ he “yihewi nɛ a li nyumu ɔ”?\n14 ‘Tiro biyo ɔ kɛ niatsɛmɛ pe kulaa maa ngɔ nike ní kɛ ba sa o hɛ mi. A maa ngɔ manyɛ ɔ he yihewi nɛ a li nyumu ɔ ba ha mo. A maa ngɔ mɛ kɛ ba kɛ bua jɔmi kɛ nyami; A maa sɛ matsɛ we ɔ mi.’ (La 45:12, 14b, 15, NW.) Gbalɔ Zakaria gba kɛ fɔ si kaa ngɛ nyagbe be ɔ mi ɔ, nihi nɛ a ngɛ je ma amɛ tsuo a mi ɔ kɛ nihi nɛ a pɔ mɛ nu ɔ a kpɛti nihi nɛ a piɛ ɔ maa pee kake kɛ sɔmɔ Yehowa. E ngma ke: “Jamɛ a be ɔ, nibwɔhi maa je ma slɔɔtohi a mi kɛ ba Yuda; ni nyɔngma ma ba nu Yuda no kake nɛ a maa pɛtɛ e tade he, nɛ a ma de lɛ ke, ‘Waa kɛ mo maa ya, ejakaa wa nu kaa Mawu kɛ nyɛ ngɛ.’” (Zak. 8:23) La 45:12 ɔ ngɔ “Tiro biyo ɔ kɛ niatsɛmɛ pe kulaa” a kɛ da si ha okadi peemi mi “ni nyɔngma” amɛ. A kɛ nike ní ba ha nihi nɛ a pɔ mɛ nu ɔ a kpɛti nihi nɛ piɛ ɔ ‘konɛ a kɛ sa a hɛ mi,’ nɛ́ a ye bua mɛ konɛ a sɔmɔ Yehowa. Kɛ je jeha 1935 ɔ kɛ ma nɛ ɔ, nimli ayɔhi abɔ ngmɛ blɔ nɛ nihi nɛ a pɔ mɛ nu ɔ a kpɛti nihi nɛ piɛ ɔ ngɛ ‘mɛ blɔ tsɔɔe konɛ a pee nɔ́ nɛ da.’ (Dan. 12:3) Kristofoli nɛ a pɔ mɛ nu ɔ a huɛmɛ nɛ a yeɔ anɔkuale ɔ yu a he ngɛ lakpa jami mi ní peepeehi tsuo a he, enɛ ɔ he ɔ, a tsɛɛ mɛ ke “yihewi nɛ a li nyumu.” A jɔɔ a he nɔ ha Yehowa, nɛ a kɛ a ní peepee tsɔɔ kaa a yeɔ Ayɛflo Huno nɛ ji Matsɛ ɔ anɔkuale.\n15. Ngɛ mɛni blɔ nɔ nɛ ayɛflo ɔ he “yihewi nɛ a li nyumu ɔ” piɛɛ ayɛflo kuu ɔ he kɛ ngɛ ní tsue?\n15 Nihi nɛ a pɔ mɛ nu ɔ a kpɛti nihi nɛ piɛ nɛ ji ayɛflo kuu ɔ a bua jɔ a huɛmɛ nɛ ji “yihewi nɛ a li nyumu” ɔ a he wawɛɛ, ejakaa a kɛ kã ngɛ ‘sane kpakpa nɛ kɔɔ Matsɛ Yemi ɔ he ɔ fiɛɛe’ kɛ ngɛ je ɔ mi tsuo kpae. (Mat. 24:14) “Mumi ɔ, kɛ ayɛflo ɔ” ngɛ dee ke: ‘Ba!’ Nɛ nɔ tsuaa nɔ nɛ maa nu nɔ́ nɛ mumi ɔ kɛ ayɛflo ɔ ngɛ dee ɔ hu deɔ ke: “Ba!” (Kpoj. 22:17) Ngɛ anɔkuale mi ɔ, “to kpa” amɛ nu nɛ nihi nɛ a pɔ mɛ nu ɔ ngɛ dee ke “Ba!” Enɛ ɔ he ɔ, mɛ hu a ba piɛɛ a he nɛ a ngɛ nihi dee ke a “Ba!” —Yoh. 10:16.\n16. Mɛni he blɔ Yehowa ha to kpa amɛ?\n16 Nihi nɛ a pɔ mɛ nu ɔ a kpɛti nihi nɛ a piɛ ɔ suɔ a huɛmɛ nɛ ji to kpa amɛ. A bua jɔ kaa Yehowa ngmɛ to kpa amɛ nɛ a ngɛ zugba a nɔ ɔ blɔ konɛ mɛ hu a nya Tobi ɔ yo kpeemi ɔ he. A gba kɛ fɔ si kaa a maa ngɔ manyɛ ɔ he ‘yihewi nɛ a li nyumu ɔ kɛ ba matsɛ ɔ ngɔ kɛ bua jɔmi kɛ nyami.’ Matsɛ we ɔ ji Mawu mumi mi sɔlemi we ngua a nɛ. Ngɛ anɔkuale mi ɔ, to kpa amɛ nɛ a ngɛ hɛ kɛ nɔ fɔmi kaa a maa hi si kɛ ya neneene ɔ hu maa piɛɛ nihi nɛ a ngɛ hiɔwe ɔ a he kɛ nya Tobi ɔ yo kpeemi ɔ he. E da blɔ kaa Kpojemi womi ɔ tsɔɔ kaa “nimli asafo” ɔ “daa si ngɛ matsɛ sɛ ɔ, kɛ Tobi ɔ hɛ mi.” A ngɛ Yehowa sɔmɔe ngɛ mumi mi sɔlemi we ngua a kpo ɔ nɔ ngɛ zugba a nɔ.—Kpoj. 7:9, 15.\nTobi ɔ yo kpeemi ma ha nɛ “yihewi nɛ a li nyumu ɔ” a bua maa jɔ (Hyɛ kuku 16)\n‘O NINA MA BA YE GANƆ NGƐ O NƐMƐ ƆMƐ A NANE MI’\n17, 18. Mɛni se nihi nɛ a maa hi je ehe ɔ mi ɔ ma ná ngɛ Tobi ɔ yo kpeemi ɔ he? Mɛnɔmɛ Kristo maa pee tsɛ kɛ ha ngɛ e Jeha Akpe Nɔ Yemi ɔ mi?\n17 Kane La 45:16. Ke Kristo ayɛflo ɔ he “yihewi nɛ a li nyumu ɔ” na kaa yo kpeemi ɔ ngɔ jɔɔmi kɛ ngɛ je ehe ɔ mi bae ɔ, a ma ná bua jɔmi wawɛɛ nitsɛ. Ayɛflo Huno ɔ nɛ ji Matsɛ ɔ maa hyɛ nihi nɛ a ngɛ zugba a nɔ ɔ a nɔ. E ma tle e “nɛmɛ ɔmɛ” nɛ a hi zugba a nɔ ɔ si nɛ a ma ba plɛ pee e ‘bimɛ’ ngɛ zugba a nɔ. (Yoh. 5:25-29; Heb. 11:35) Ayɛflo Huno ɔ maa hla e bimɛ nɛ a ngɛ zugba a nɔ ɔ a kpɛti ni komɛ konɛ a sɔmɔ kaa ‘nikɔtɔmahi.’ Atsinyɛ jemi ko be he kaa Kristo maa hla asafo mi nikɔtɔmahi nɛ a yeɔ anɔkuale mwɔnɛ ɔ a kpɛti ni komɛ konɛ a nyɛɛ nihi a hɛ mi ngɛ je ehe ɔ mi.—Yes. 32:1.\n18 Ngɛ Kristo Jeha Akpe Nɔ Yemi ɔ sisi ɔ, Kristo maa pee tsɛ kɛ ha ni kpahi hulɔ. Ngɛ anɔkuale mi ɔ, Kristo maa pee tsɛ kɛ ha nihi tsuo nɛ a maa hi zugba a nɔ nɛ a ma ná neneene wami ɔ, ejakaa a ngɛ hemi kɛ yemi ngɛ Yesu kpɔmi afɔle sami ɔ mi. (Yoh. 3:16) Yesu ma ba pee a ‘Neneene Tsɛ.’—Yes. 9:6, 7.\nHA NƐ NIHI NƐ A LE MATSƐ Ɔ BIƐ\n19, 20. Mwɔnɛ ɔ, kɛ bua jɔmi munyu nɛ a tu ngɛ La 45 ɔ saa anɔkuale Kristofoli tsuo a he ha kɛɛ?\n19 Kane La 45:1, 17. Ngɛ anɔkuale mi ɔ, níhi nɛ ya nɔ nɛ a ngma ngɛ La 45 kɔɔ Kristofoli tsuo a he. Nihi nɛ a pɔ mɛ nu ɔ a kpɛti nihi nɛ piɛ ngɛ zugba a nɔ ɔ, a bua jɔ kaa a ba ná le kaa e be kɛe nɛ a ma ya piɛɛ a nyɛmimɛ ɔmɛ kɛ Ayɛflo Huno ɔ a he ngɛ hiɔwe. Enɛ ɔ woɔ to kpa amɛ he wami nɛ a yaa nɔ nɛ a baa a he si kɛ haa Matsɛ nɛ e hɛ mi ngɛ nyami ɔ. A bua hu jɔ kaa a huɛmɛ ji nihi nɛ a pɔ mɛ nu ɔ a kpɛti nihi nɛ piɛ ngɛ zugba a nɔ ɔ. Ke a gbe yo kpeemi ɔ nya a, Kristo kɛ nihi nɛ maa piɛɛ e he kɛ ye matsɛ ɔ maa jɔɔ nihi nɛ maa hi zugba a nɔ ɔ babauu.—Kpoj. 7:17; 21:1-4.\n20 Amlɔ nɛ ɔ, wa ngɛ “nɔ́ kpakpa” ko nɛ kɔɔ Mesia Matsɛ Yemi ɔ he ɔ blɔ hyɛe. Anɛ e sɛ nɛ enɛ ɔ nɛ wo wɔ he wami konɛ wa ha nɛ nihi nɛ ‘a le e biɛ’ ɔ lo? Nyɛ ha nɛ waa piɛɛ nihi nɛ a ma ‘je Matsɛ ɔ yi kɛ ya neneene’ ɔ a he.